钦定古今图书集成/明伦汇编/交谊典/第056卷 > 《又古艳歌》
## 钦定古今图书集成/明伦汇编/交谊典/第056卷 > 《又古艳歌》

又谓之《妍歌辞》曰：“妍歌展妙声，发曲吐令辞。” 又：“泛泛江汉萍，飘荡永无根。” 又：“庭中有奇树，上有悲鸣蝉。” 又：“青青陵中草，倾叶晞朝日，阳春被惠泽，枝叶可揽结。” 皆妍歌之辞遗句。

今日乐上乐，相从步云衢。天公出美酒，河伯出鲤鱼。
青龙前铺席，白虎持榼壶。南斗工鼓瑟，北斗吹笙竽。
姮娥垂明珰，织女奉瑛琚。苍霞扬东讴，清风流西歈。
垂露成帷幄，奔星扶轮舆。